Ministrul polonez a declarat sâmbătă, în timpul unei conferinţe dedicate celei de-a 25-a aniversări a aderării Poloniei la NATO, că în Ucraina se află deja personal militar al NATO. În acelaşi timp, Radosław Sikorski nu a precizat la ce soldaţi şi din ce ţări se referea.
"Soldaţii din unele ţări NATO sunt deja în Ucraina. Şi aş vrea să mulţumesc ambasadorilor acelor ţări care au mers la aşa risc. (…) Spre deosebire de unii politicieni europeni, nu voi spune despre ce ţări este vorba", a menţionat Sikorski, potrivit News.ro.
În acelaşi timp, el a fost de acord cu declaraţia preşedintelui francez Emmanuel Macron despre posibilitatea trimiterii trupelor NATO în Ucraina. "Sunt de acord cu această iniţiativă, pentru că în opinia mea are intenţii bune. Aceasta înseamnă că preşedintele Rusiei trebuie să se gândească care va fi următorul nostru pas", a declarat Radosław Sikorski, potrivit NewsMaker, citată de News.ro.